Bern (Frans: Berne, Italiaans en Retoromaans: Berna, Bernse Duits: Bärn) is die federale hoofstad (regeringsetel‎) van Switserland en die administratiewe sentrum van die kanton Bern. Met 'n bevolking van 137 597 is Bern die vierde grootste stad in Switserland na Zürich, Genève en Basel. Die stad is in 1191 deur die Zähringen-dinastie gestig en het in 1218 die status van Vrye Ryksstad binne die Heilige Romeinse Ryk gekry. In 1353 het Bern as die agste stad tot die Switserse Konfederasie toegetree. Ná die groot brandramp van die jaar 1405 is die historiese stadskern volgens die Renaissance-styl in sandsteen heropgebou. Die stadsentrum het met sy kenmerkende arkades het grotendeels in die oorspronklike vorm bewaar gebly en is in 1983 deur UNESCO tot wêrelderfenisgebied verklaar. Bern word as een van die indrukwekkendste voorbeelde van Middeleeuse stadsargitektuur in Europa beskou. Gedurende sy bloeitydperk in die 16de en 17de eeu het Bern tot die grootste stadstaat noord van die Alpe ontwikkel. In 1848 is Bern as die setel van die federale owerhede van Switserland gekies. In die volgende jaar het Bern ook die hoofkwartier van die staatsbeheerde PTT geword.